

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С решение на Съвета от 21 април 2015 г.[[1]](#footnote-2) на Комисията бе разрешено да започне преговори със Съединените американски щати (САЩ) за сключване на споразумение в областта на застраховането и презастраховането. По силата на посоченото решение и въз основа на насоките за водене на преговори, през 2016 г. Европейската комисия договори двустранно споразумение със САЩ относно пруденциалните мерки в областта на застраховането и презастраховането.

Двустранното споразумение обхваща три области — групов надзор, презастраховане и обмен на информация между надзорните органи:

— в него се определят условията за групов надзор на съответните застрахователни и презастрахователни групи от двете страни по споразумението. Застрахователните и презастрахователните групи от ЕС и САЩ, които извършват дейност в двете юрисдикции, няма да бъдат задължени да изпълняват някои изисквания на груповия надзор по отношение на глобалната им дейност, но надзорните органи запазват правото да изискват и да получават информация за глобалната им дейност, която би могла да бъде във вреда на титулярите на полици или в ущърб на финансовата стабилност;

— в него се определят пруденциалните условия, които да се прилагат при премахването на местно присъствие и по отношение на изискванията за обезпечение за презастрахователи, които са регулирани и чийто надзор се осъществява на територията на другата страна по споразумението;

— в него се съдържат разпоредби, а в приложението е включен образец на меморандум за разбирателство, във връзка с обмена на информация между надзорните органи в ЕС и САЩ. Надзорните органи ще бъдат насърчавани да използват тези разпоредби, за да гарантират висока степен на опазване на професионалната тайна при всякакъв вид обмен на поверителна информация, който е необходим за извършването на тяхната основна надзорна дейност.

По този начин споразумението установява подходяща пруденциална рамка, която да бъде прилагана по отношение на застрахователните и презастрахователните предприятия от двете страни по споразумението.

С настоящото предложение за изменение на решението на Съвета от 27 май 2017 г., което представлява правният инструмент за подписването и временното прилагане на това Двустранно споразумение, се пояснява, че споразумението може да бъде подписано на английски език и то се изготвя на 23-те официални езика на ЕС от страна на ЕС и следва да бъде заверено чрез размяна на дипломатически ноти между страните.

• Съгласуваност с действащите разпоредби в тази област на политиката

Законодателството на ЕС в областта на застраховането определя пруденциална рамка за защита на титулярите на застрахователни полици и на финансовата стабилност. Споразумението допълва усилията за осигуряване на висока степен на защита на титулярите на застрахователни полици в ЕС, по-специално чрез засилено сътрудничество и обмен на информация между надзорните органи, като същевременно се гарантира, че надлежно регулираните и наблюдавани застрахователи и презастрахователи от двете страни по споразумението не са неоправдано обременени.

• Съгласуваност с другите политики на Съюза

В съответствие с целите на Плана за инвестиции за Европа и съюза на капиталовите пазари настоящото споразумение ще улесни инвестиционната дейност на презастрахователите[[2]](#footnote-3).

Настоящото споразумение не засяга преговорите по Трансатлантическото партньорство за търговия и инвестиции със САЩ.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание за действието на Съюза е член 207 от ДФЕС във връзка с член 218, параграф 5 от ДФЕС.

• Субсидиарност (при неизключителна компетентност)

Предложението е от изключителната компетентност на Съюза. Следователно принципът на субсидиарност не се прилага.

• Пропорционалност

Настоящото действие на ЕС, с което се определят пруденциални правила за застрахователите и презастрахователите, е в съответствие с принципите на Директива 2009/138/ЕО на Европейския парламент и на Съвета[[3]](#footnote-4) („Платежоспособност II“), и не надхвърля необходимото за постигането на неговите цели.

3. КОНСУЛТАЦИИ СЪС ЗАИНТЕРЕСОВАНИТЕ СТРАНИ

• Консултации със заинтересованите страни

При преговорите бяха проведени консултации с държавите членки посредством специалния комитет на Съвета (работна група „Финансови услуги“)[[4]](#footnote-5), а държавите членки бяха информирани редовно за постигнатия напредък. Европейският парламент също беше информиран за напредъка на преговорите[[5]](#footnote-6).

Заинтересованите страни от сектора и от двете страни по споразумението изразиха своята подкрепа за настоящото споразумение, и по-специално по отношение на надзора върху трансграничните застрахователни и презастрахователни групи, както и за премахването на изискванията за обезпечение при презастраховане.

• Събиране и използване на експертни становища

Преди да започнат преговорите ЕС и САЩ следяха отблизо тенденциите в двете юрисдикции, като обменяха информация относно нормативните промени и откроиха конкретни аспекти на своите регулаторни системи като потенциално проблематични за застрахователите и презастрахователите, извършващи дейност в другата юрисдикция.

Това бе постигнато по-специално с помощта на проекта за диалог между ЕС и САЩ, по който съвместно работят служители от ЕС и САЩ, както и надзорните органи в двете страни по споразумението.

Европейският орган за застраховане и професионално пенсионно осигуряване взе участие като наблюдател на преговорите.

4. ОТРАЖЕНИЕ ВЪРХУ БЮДЖЕТА

Няма въздействие върху бюджета на ЕС.

5. ДРУГИ ЕЛЕМЕНТИ

• Планове за изпълнение и механизъм за мониторинг, оценка и докладване

Споразумението предвижда създаването на Съвместен комитет, който ще осигури форум за консултации между ЕС и САЩ и за обмен на информация относно администрирането на споразумението и правилното му прилагане.

Държавите членки също следва да предприемат необходимите действия, за да осигурят прилагането на настоящото споразумение.

• Подробно разяснение на конкретните разпоредби на предложението

С член 1 от настоящото предложение се изменя решението на Съвета от 27 май 2017 г., с което се разрешава подписването на настоящото споразумение, чрез въвеждане на член 3а, в който се посочва, че споразумението се подписва на английски език и че споразумението също така се изготвя от ЕС на останалите 22 официални езика на ЕС. Тези допълнителни езикови версии следва да бъдат заверени чрез размяна на дипломатически ноти между Съединените щати и Европейския съюз. Предвижда се също така, че всички заверени версии имат еднаква стойност.

2017/0229 (NLE)

Предложение за

РЕШЕНИЕ НА СЪВЕТА

за изменение на Решение 2017/... на Съвета от 27 май 2017 г. относно подписването от името на Европейския съюз и временното прилагане на двустранно споразумение между Европейския съюз и Съединените американски щати относно пруденциалните мерки в областта на застраховането и презастраховането

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207 във връзка с член 218, параграф 5 от него,

като взе предвид предложението на Европейската комисия,

като има предвид, че:

(1) На 21 април 2015 г. Съветът упълномощи Комисията да започне преговори със Съединените американски щати по споразумение в областта на презастраховането[[6]](#footnote-7). Преговорите приключиха успешно с размяна на писма между водещите преговарящи на 12 януари 2017 г.

(2) Споразумението следва да бъде подписано от името на Европейския съюз на английски език, при условие че бъде сключено на по-късна дата. За тази цел Решение (ЕС) 2017/... на Съвета от 27 май 2017 г. следва да бъде съответно изменено,

ПРИЕ НАСТОЯЩОТО РЕШЕНИЕ:

Член 1

Добавя се следният член 3а в Решение (ЕС) 2017/... на Съвета от 27 май 2017 г. относно подписването от името на Европейския съюз и временното прилагане на двустранно споразумение между Европейския съюз и Съединените американски щати относно пруденциалните мерки в областта на застраховането и презастраховането:

„Настоящото споразумение се подписва на английски език. Съгласно правото на ЕС настоящото споразумение се изготвя от ЕС също на български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език. Тези допълнителни езикови версии се заверяват чрез размяна на дипломатически ноти между Съединените щати и Европейския съюз. Всички заверени версии имат еднаква стойност.“

Член 2

Настоящото решение влиза в сила в деня на приемането му.

Съставено в Брюксел на година.

За Съвета

Председател

1. Решение на Съвета за разрешаване на започването на преговори от името на Европейския съюз със Съединените американски щати за сключване на споразумение в областта на презастраховането, 31 март 2015 г., ST 7320 2015 INIT. [↑](#footnote-ref-2)
2. Според оценките на презастрахователите от ЕС предоставените от тях обезпечения в САЩ са на стойност около 40 милиарда щатски долара, които биха могли да се използват по-ефективно за други инвестиции. Алтернативните разходи се оценяват на около 400 милиона щатски долара годишно. [↑](#footnote-ref-3)
3. OВ L 335, 17.12.2009 г., стр. 1. [↑](#footnote-ref-4)
4. Консултациите със специалния комитет на Съвета бяха проведени на 14 март, 13 юни, 29 юни, 7 септември, 30 септември, 18 октомври, 9 ноември, 29 ноември, 9 декември, 16 декември и 19 декември 2016 г., както и на 10 януари 2017 г. [↑](#footnote-ref-5)
5. Председателят и членовете на Комисията по икономически и парични въпроси на ЕП получиха информация при закрити врати на 29 юни, 11 октомври, 16 ноември и 30 ноември 2016 г. [↑](#footnote-ref-6)
6. Решение на Съвета за разрешаване на започването на преговори от името на Европейския съюз със Съединените американски щати за сключване на споразумение в областта на презастраховането, 31 март 2015 г., ST 7320 2015 INIT. [↑](#footnote-ref-7)